EFF wil 2014-verkiesing met rooi barette wenJulius Malema, die leier van die EFF. Foto: Werner Beukes / SAPA Julius Malema, leier van die Ekonomiese Vryheidsvegters (EFF), het Donderdag gesê die EFF beplan om die verkiesing in 2014 te wen, maar die speelvlak is nie gelyk nie. Kwessies rakende die OVK “Talle van die verkiesingswette, reëls en regulasies is ten gunste van die bestaande politieke partye en die meerderheidsparty,” het Malema aan verslaggewers in Johannesburg gesê. Die EFF gaan glo die Onafhanklike Verkiesingskommissie (OVK) en die verkiesingshof nader om sekere kwessies aan te spreek. Eerstens is die R45 000 verpligte registrasiefooi per politieke party per provinsie en die R200 000 wat vir die politieke party nasionaal betaal moet word. “Dit sluit partye, wat nie geld het nie, maar tog baie volgelinge het, uit.” Die tweede kwessie is die OVK-finansieringsmodel waarvolgens slegs politieke partye met ŉ setel in die parlement, geld ontvang. “Dit is onregverdig. Die OVK finansier gevolglik politieke partye om dieselfde aantal setels te behou wat hulle tans oor beskik,” het Malema gesê. Die derde kwessie is die Icasa-regulasie dat mediadekking, hoofsaaklik radio en televisie, bepaal sal word kragtens die hoeveelheid setels wat ŉ party in die parlement het. Malema sê dit benadeel nuwe politieke partye. “Ons glo ŉ vreedsame oplossing oor dié kwessies sal die speelvlak gelyk maak en waarborg dat alle Suid-Afrikaners ŉ gelyke geleentheid ontvang om vir die regering van hul keuse te stem.” Lede en lidmaatskapfooie Malema het ook gesê die EFF het nou meer as 400 000 lede. “Dit is R10 per lidmaatskap en ons het die finansiële state na die rekenmeester geneem om te bepaal hoeveel R10e in die rekening inbetaal is,” het hy gesê. “Die rekenmeester is nog nie klaar nie, maar ons is dankbaar dat hy reeds verby die 400 000 kerf is.” Die EFF het glo ŉ doelwit gestel om, voordat die verkiesing aanbreek, 500 000 lede te hê. Malema sê talle ondersteuners van die party kan nie die R10-lidmaatskapfooi bekostig nie. “Dit is nie ŉ grap nie, dit is die werklikheid.” Malema sê as die lede R10 het, kan hulle oorweeg om dit op die lidmaatskapgelde te spandeer, maar as hulle brood sien is dit belangriker. “Hulle moet eet.” Malema sê die organisasie word befonds deur lidmaatskapfooie, donasies en die verkope uit EFF-handelsware. Die grootste bedrag wat hulle tot dusver van ŉ lid ontvang het, was R50 000. Rooi barette Volgens die Sowetan-koerant het die ANC glo 50 000 rooi barette aangeskaf voor sy manifes-vergadering komende naweek. Gwede Mantashe, sekretaris-generaal van die ANC, het aan die koerant gesê die doel is om die EFF “plat te druk”. “Niemand het ŉ monopolie oor ŉ rooi baret nie.” Malema het Donderdag gesê daar is niemand in die ANC meer oor wat kreatiewe idees het nie, en dit is hoekom hulle die rooi barette steel. “Daar is niemand meer oor wat opgewondenheid kan aanwakker voor die verkiesing nie, en ook nie ŉ 2014-verkiesingsnalatenskap nie. Die nalatenskap van die 2014-verkiesing gaan die rooi baret wees,” het Malema gesê.